मटन पकाने के विवाद में हुई युवक की हत्या के दो आराेपियों को उम्रकैद
1000-1000 रुपए अर्थदंड से दंडित भी किया
भास्कर संवाददाता | धार
पीथमपुर के इंडोरामा में मार्च 2016 में मटन पकाने के विवाद में हुई युवक की हत्या के दो आरोपियों को अपर सत्र न्यायाधीश रमेश मावी ने शनिवार को उम्रकैद की सजा सुनाई। दोनों आरोपी बिहार के रहने वाले हैं। पीथमपुर में मजदूरी करते थे।
शासन की ओर से पैरवी करने वाले उप संचालक अभियोजन टीसी बिल्लौरे ने बताया 22 मार्च 2016 को मृतक धर्मेंद्र पिता मोहन पटेल नि. मंडलावदा अपने दो मजदूर दोस्त उपेंद्र उर्फ कालिया और उमेश कुमार नि. बहादुरपुर गया (बिहार) के साथ अपने घर मटन खरीदकर ले गया। धर्मेंद्र ने अपनी मां को मटन पकाने को दिया। उन्होंने पकाने से मना कर दिया। धर्मेंद्र ने अपने पिता को फोन किया। पिता घर आ रहे थे, इस बीच मां ने मटन पका दिया लेकिन पिता घर आए तो विवाद हुआ और उन्होंने दोनों आरोपियों उमेश और कालिया को घर से भगा दिया। उनके पीछे-पीछे धर्मेंद्र भी गया। तीनों ने शिवांगी फैक्टरी के पास बैठकर शराब पी, जहां दोनों आरोपी पिता के द्वारा की गई बेइज्जती की बात पर गुस्सा हो गए और पत्थर उठा कर धर्मेंद्र को दे मारा। उसकी मौत हो गई। न्यायालय ने दोष प्रमाणित होने पर उमेश और कालिया काे आजीवन कारावास और 1000-1000 रुपए अर्थदंड से दंडित किया। मामले का अनुसंधान तत्कालीन टीआई मुकेश इजारदार ने किया।
hin_Deva hin_Deva bho_Deva hin_Deva hin_Deva